**INFORMACIJA APIE VALSTYBINIO ATLIEKŲ TVARKYMO PLANO ĮGYVENDINIMO 2014–2020 M.**

**PRIEMONIŲ VYKDYMĄ 2019 METAIS**

**DRUSKININKŲ SAV.**

|  |  |  |  |
| --- | --- | --- | --- |
| **Uždaviniai** | **Priemonės pavadinimas** | **Atsakingi vykdytojai** | **Informacija apie priemonių vykdymą** |
| 2.3. sukurti komunalinių biologiškai skaidžių atliekų tvarkymo pajėgumus | 2.3.1. gyventojams ar kitiems asmenims (pavyzdžiui, gėlių parduotuvėms, kapinėms ir kita), kurių atliekų tvarkymą organizuoja savivaldybės, užtikrinti žaliųjų atliekų surinkimą ir tvarkymą arba tokių atliekų tvarkymą susidarymo vietoje | Savivaldybė | Vykdoma biologiškai skaidžių atliekų atskyrimo iš komunalinių atliekų srauto tvarkymo sistema, kuri skirta individualių namų savininkams.  2019 m. Druskininkų savivaldybėje susidariusias žaliąsias atliekas (medžių šakas, šaknis, lapus, žolės ir kt. kompostui tinkamas sodo ir daržo atliekas) gyventojai nemokamai galėjo pristatyti į žaliųjų atliekų aikštelę, esančią Druskininkuose, Gardino g. 100 – 102, taip pat gyventojai šias atliekas 2019 m. galėjo pristatyti ir į didelių gabaritų atliekų surinkimo aikštelę, esančią Vytauto g. 57 A, Leipalingio miestelyje (išskyrus šakas, šaknis, kelmus).  Ataskaitiniais metais iš surinktų žaliųjų atliekų pagaminta 897 m3 komposto, 896,1 m3 buvo realizuota.  Individualių namų gyventojams yra suteikta galimybė kompostuoti žaliąsias ir maisto atliekas savo valdose. Šį tikslą padeda įgyvendinti 2013-2015 m. nupirkti bei išdalinti 940 vnt. kompostavimo konteineriai bioskaidžioms atliekoms bei 2018 metais išdalinti 990 vnt. maisto atliekų konteineriai. 2019 m. pabaigoje Druskininkų savivaldybėje iš viso buvo išdalinti 997 vnt. maisto atliekų konteineriai.  2019 m. nuotekų valykloje susidarė 262,74 tonos SM dumblo. Komposto gamybai buvo panaudota 280 tonų dumblo, pagaminta 291 tona komposto (duomenys SM).  Druskininkų savivaldybėje šalia kapinių ir kai kuriose sodo bendrijose yra papildomai pastatyti atskiri žaliosioms atliekoms ir stiklui skirti konteineriai. |
| 2.3.3. įrengti mechaninio biologinio arba mechaninio apdorojimo įrenginius, kuriuose būtų atskiriamos ir apdorojamos arba perduodamos toliau apdoroti biologiškai skaidžios atliekos | 2019 m. Alytaus regione buvo efektyviai eksploatuojami pirmieji Lietuvoje mechaninio rūšiavimo ir biologinio apdorojimo įrenginiai su energijos gamyba. Ataskaitiniais metais Savivaldybėje susidarė 5508,42 t likutinių mišrių komunalinių atliekų. Iš jų 5170,72 t apdorota mechaninio rūšiavimo linijoje. |
| 2.3.5. organizuoti maisto/virtuvės atliekų rūšiuojamąjį surinkimą ir (ar) individualų kompostavimą, įrengti pakankamus pajėgumus šioms maisto/virtuvės atliekoms apdoroti | Pajėgumai maisto ir virtuvės atliekoms apdoroti įrengti. Šias atliekas galima apdoroti biologinio apdorojimo įrenginiuose su energijos gamyba. Šiai veiklai vykdyti 2019 m. gauti veterinarinio patvirtinimo numeriai.  2018 - 2019 m. išdalinti konteineriai maisto atliekų surinkimui iš individualių valdų. Druskininkuose iššdalinta 997 vnt. konteinerių. Šių atliekų surinkimas Druskininkų savivaldybėje jau vyksta antrus metus. Per ataskaitinius metus iš individualių namų surinkta 70,58 tonos maisto atliekų. Surinktos atliekos buvo apdorojamos biologinio apdorojimo įrenginiuose su energijos gamyba. Šiai veiklai vykdyti gauti veterinarinio patvirtinimo numeriai.  2019 m. buvo vykdomas kaip ir 2018 m. atskiras maisto atliekų surinkimas iš biudžetinių savivaldybių įstaigų ir kitų įmonių: ugdymo ir švietimo, sveikatos priežiūros ir kitų įstaigų, kuriose teikiamos maitinimo paslaugos. Šiai veiklai vykdyti gauta veterinarinio patvirtinimo numeris. Iš biudžetinių įstaigų ir kitų juridinių asmenų surinkta 172,99 tonos maisto atliekų.  2019 m. Druskininkų savivaldybė kartu su UAB ,,Alytaus regiono atliekų tvarkymo centras“ intensyviai vykdė projektą pagal 2014–2020 m. ES fondų investicijų veiksmų programos 5 prioriteto „Aplinkosauga, gamtos išteklių darnus naudojimas ir prisitaikymas prie klimato kaitos“ priemonę 05.2.1–APVA–R–008 „Komunalinių atliekų tvarkymo infrastruktūros plėtra“. Buvo įgyvendinami du investiciniai projektai: Komunalinių atliekų tvarkymo infrastruktūros plėtra Kauno regione (Prienų rajono ir Birštono savivaldybėse); Komunalinių atliekų tvarkymo infrastruktūros plėtra Alytaus regione. Projekto metu Savivaldybėje planuojama išplėsti ir rekonstruoti jau esamą didelių gabaritų ir kitų atliekų surinkimo aikštelę adresu Gardino g. 100–102, Druskininkai.  Taip pat projekto lėšomis Druskininkuose planuojama pusiau požeminių konteinerinių aikštelių rekonstrukcija, įrengiant konteinerį maisto atliekoms surinkti iš daugiabučių gyvenamųjų namų. 2019 m. vyko projektavimo ir su gyventojais derinimo darbai bei pirkimo procedūros - nuperkant ir įrengiant 45 vnt. pusiau požeminius konteinerius maisto atliekoms surinkti iš daugiabučių gyvenamųjų namų. Šie konteineriai planuojama, kad bus įrengti 2020 m. prie esamų pusiau požeminių konteinerių atliekų surinkimo aikštelių. |
| 2.3.6. teikti finansinę paramą bandomiesiems biologiškai skaidžių atliekų rūšiuojamojo surinkimo (ir tvarkymo) projektams, apimantiems visuomenės švietimą ir gerosios praktikos sklaidą | Aplinkos ministerija, savivaldybė | Išplatintos skrajutės apie pakuočių ir antrinių žaliavų rūšiavimą biudžetinėms įstaigoms bei gyventojams – 900 vnt.  Ataskaitiniais metais iš surinktų žaliųjų atliekų pagaminta 897 m3 komposto, 896,1 m3 buvo realizuota. |
| 2.4. plėtoti rūšiuojamojo atliekų surinkimo sistemas | 2.4.1. pastatyti nustatytais atstumais reikiamą kiekį antrinių žaliavų surinkimo konteinerių arba taikyti kitas antrinių žaliavų surinkimo priemones |  | Per 2014-2019 m. individualių namų valdos buvo pilnai aprūpintos antrinių žaliavų surinkimo konteineriais. Per šį laikotarpį paslaugos tiekėjas išdalijo 3241 vnt. pakuočių (popieriaus, plastiko ir metalo) atliekų surinkimo konteinerius individualių namų valdoms bei 3191 vnt. stiklo pakuočių atliekų surinkimo konteinerius. Antrinių žaliavų surinkimo sistema papildoma kiekvienais metais pagal poreikį – naujai pastatytiems nekilnojamojo turto objektams.  Šiuo metu Druskininkų sav. teritorijoje yra įrengta 79 pusiau požeminės konteinerinės aikštelės prie daugiabučių gyvenamųjų namų skirtos antrinėms žaliavoms surinkti. Yra įrengti 67 vnt. plastiko ir metalo atliekoms surinkti pusiau požeminiai konteineriai (1,3 m3 - 1 vnt., 3m3-54 vnt., 5m3-12 vnt.), 68 vnt. popieriaus atliekoms (1,3 m3 - 1 vnt., 3m3- 55 vnt., 5m3-12 vnt.) bei stiklo atliekoms 67 vnt. 1,3 m3.  Aikštelės yra įrengtos ir išdėstytos gyvenamuosiuose daugiabučių namų rajonuose gyventojams patogiose, estetiškai įrengtose ir visuomenės sveikatos saugos reikalavimus atitinkančiose vietose, prie mokyklų, darželių ir kt. Antrinių žaliavų surinkimo konteinerių aikštelės 200-300 gyventojų yra įrengtos šalia mišrių komunalinių atliekų konteinerių kur yra išlaikomi kuo mažesni sukurto infrastruktūros tinklo atstumai, kad visiems gyventojams nesudarytų problemų rūšiuoti atliekų.  Taip pat antrines žaliavas fiziniai ir juridiniai asmenys gali pristatyti į ES ir savivaldybės lėšomis įrengtas stambiųjų atliekų surikimo aikšteles adresu Gardino g. 100–102, Druskininkai bei Vytauto g. 57A, Leipalingio mstl., Druskininkų sav.  Sodų ir garažų savininkų bendrijų teritorijose yra įrengtos antrinių žaliavų surinkimo konteinerių aikštelės prie pagrindinių išvažiavimų iš tokio kvartalo ar bendrijos teritorijos arba įvažiavimo į juos, šalia mišrių komunalinių atliekų konteinerių ar kitose gyventojams (bendrijų nariams) patogiose, estetiškai įrengtose ir visuomenės sveikatos saugos reikalavimus atitinkančiose vietose.  Taip pat rūšiavimo konteineriai antrinėms žaliavoms pagal poreikį yra pastatyti viešosiose vietose, parkuose, paežerėse, kuriose dėl dažno gyventojų lankymosi ir aptarnavimo specifikos susidaro daug antrinių žaliavų, taip pat nuolatos yra pastatomi laikinieji specialūs konteineriai, viešųjų renginių metu. Konteineriai ir jų pastatymo vietos yra estetiški ir patogūs lankytojams, atitinkantys visuomenės sveikatos saugos reikalavimus.  2019 m. Druskininkų savivaldybės administracija, siekdama saugoti ir puoselėti kurorto gamtą, kaip ir nuo 2017 m. papildomai įrengia dėžutes su maišeliais šunų ekskrementams surinkti, skirtas augintinius vedžiojantiems gyventojams ir svečiams. Projektas pasiteisina, todėl ataskaitiniais metais Druskininkuose įrengtos dar 2 modernios dėžutės labiausiai šunų augintojų pamėgtose šunų vedžiojimo vietose. Tikimasi, kad gyvūnų augintojai bus atsakingi, naudosis šiomis dėžutėmis ir taip prisidės prie Druskininkų gamtos puoselėjimo bei išsaugojimo.  2019 m. puikiai veikė šunų vedžiojimo aikštelė. Ji įrengta patogioje gyventojams vietoje Ateities g. šalia Nemuno ir atitinka visus normatyvus, joje įrengtas šunų dresūrai reikalingas minimalus inventorius. Aikštelė yra prižiūrima pagal sanitarinius higieninius reikalavimus ir teritorijų priežiūros taisykles. Ji nuolat valoma ir šunų vedžiojimo aikštelėje, esančioje Ateities g., Druskininkai pastatytos dvejos šunų išmatų surinkimo dėžes su maišelių tvirtinimo sistema. |
| 2.4.2. didinti didelių gabaritų atliekų surinkimo aikštelių skaičių arba taikyti kitas atliekų surinkimo priemones (pavyzdžiui, apvažiuojant) |  | 2019 m. Druskininkų savivaldybėje buvo eksploatuojamos dvi didelių gabaritų atliekų surinkimo aikštelės ir žaliųjų atliekų kompostavimo aikštelė. Druskininkų didelių gabaritų atliekų surinkimo aikštelės pajėgumas 1600 t/ m.  Pradėta rengti pagal lokaciją ir poreikį Viečiūnų sen. teritorijoje didelių gabaritų atliekų surinkimo ir žaliųjų atliekų kompostavimo aikštelės dokumentacija.  2019 m. atlikta planuojamos statyti aikštelės adresu Verpėjų g. 26 A, Viečiūnai poveikio aplinkai vertinimo atranka ir poveikio visuomenės sveikatai vertinimas. Pradėtas rengti techninis projektas. Aikštelę planuojama pastatyti ir pradėti eksploatuoti 2020 m. |
| 2.4.3. regioniniuose ir savivaldybių atliekų tvarkymo planuose numatyti ir taikyti buityje susidarančių pavojingųjų ir tekstilės atliekų surinkimo priemones, taip pat ir surinkimą apvažiuojant |  | Svarstomos galimos alternatyvos ir technologiniai sprendimai, ruošiamos tekstilės konteinerių pastatymo schemos.  Rekonstruojant arba įrengiant naujas konteinerines pusiau požemines aikšteles bus įrengiama ir konteineris tekstilės atliekoms (vienas konteineris 10-čiai aikštelių). Planuojama šiuos konteinerius įrengti 2020 m.  VšĮ „Elektronikos gamintojų ir importuotojų organizacija“2019 m. Druskininkų savivaldybėje, įgyvendinant Aplinkos ministerijos nustatytus aplinkosauginius reikalavimus, organizavo gaminių atliekų surinkimo akciją, kurios metu iš gyventojų, įmonių, įstaigų ir organizacijų nemokamai surinko: elektros ir elektroninės įrangos atliekas; nešiojamųjų baterijų ir akumuliatorių atliekas; vidaus degimo variklių tepalus, kuro ir oro filtrų atliekas.  Savivaldybė kartu su asociacija ,,EEPA“ kartu su UAB ,,Kaunakiemis“, UAB ,,Ekometa“, UAB ,,Diltrus" ir UAB ,,Utilsa“ apvažiavimo būdu rinko akumuliatorius, baterijas, nebenaudojamą elektros ir elektroninės įrangą, kurioje yra pavojingų sudedamųjų dalių, šviesos lempas.  Taip pat gyventojai pavojingas atliekas ir kt. atliekas galėjo nemokamai pristatyti į Druskininkų sav. stambiųjų bei kitų atliekų surinkimo aikšteles: antrines žaliavas, metalus, EEĮ atliekas, lempas, medieną, baterijas ir akumuliatorius, šarmus, ploviklius, fotografijos chemines medžiagas, rūgštis, dažus, rašalus, klijus ir dervas, kuriuose yra pavojingų cheminių medžiagų, tirpiklius, skiediklius, tekstilę, didžiąsias atliekas, pesticidus.  Taip pat buvo siūloma paslauga, kad jei turima nereikalingų tvarkingų rūbų, batų ir kt., juos buvo galima pristatyti į socialinių paslaugų centrą, arba paskambinti, kad tuos rūbus atvažiuotų ir surinktų atsakingi centro darbuotojai.  O jau nereikalingus ir jau netinkamus tolimesniam panaudojimui rūbus galima pristatyti į stambiagabaritę ir organinių atliekų surinkimo aikštelę adresu Gardino g. 100-102, Druskininkai arba į minėtoje aikštelėje atsidariusį mainų punktą pristatyti ar pasiimti dar tinkamus naudoti rūbus ir avalynę. Per 2019 m. aikštelėje surinkta: pavojingų atliekų – 16,534 t, tekstilės - 66,502 t. |
| 3.1. užtikrinti, kad visiems atliekų turėtojams būtų sudarytos sąlygos naudotis viešąja komunalinių atliekų tvarkymo paslauga | 3.1.1. visiems atliekų turėtojams teikti viešąją komunalinių atliekų tvarkymo paslaugą, atitinkančią minimalius kokybės reikalavimus, kuriuos nustato Aplinkos ministerija |  | 2019 m. pilnai užtikrinti visuotinumo, kokybės ir prieinamumo principai t.y. Druskininkų savivaldybėje viešoji komunalinių atliekų surinkimo ir tvarkymo paslauga suteikta 99 procentų gyventojų. Savivaldybės teritorijoje buvo užtikrintas nepertraukiamas Paslaugos teikimas.  Ataskaitiniais metais komunalinių atliekų surinkimo ir tvarkymo sistema veikė efektyviai ir kokybiškai. Druskininkų savivaldybė, atsiskaitydama su atliekų tvarkytoju 2019 m. dirbo tokiais principais, t.y. mokėjimą skirstant į dvi dalis: už atliktas komunalinių atliekų tvarkymo, surinkimo ir transportavimo į regioninį sąvartyną paslaugas mokama pastovioji dalis, o likusi lėšų dalis priklauso nuo aptarnautų konteinerių kiekio. Naujoji sistema sudarė galimybes kontroliuoti vežėjo teikiamos paslaugos kokybę ir garantavo, kad jis privažiavo prie kiekvieno išstumto konteinerio. Visi individualių namų ir daugiabučių gyvenamųjų namų buitinių atliekų surinkimo konteineriai identifikuoti (sučipuoti) ir stebimi per programinę įrangą.Konteinerio žymeklis – konteinerio pritvirtinta identifikacinė RFID žyma, kurioje saugomi konteinerį identifikuojantys duomenys.  Savivaldybėje įvesta ir palaikoma kokybės užtikrinimo sistema, kuri turi garantuoti, kad: skundai (prašymai) ir paklausimai bus registruojami ir apie juos pranešama; nebus pažeisti atliekų tvarkymo taisyklių reikalavimai; konteinerių ištuštinimas vyks laiku pagal grafiką; visų trūkumų, pagal gautus skundus, pašalinimas laiku.  Savivaldybė pastoviai vykdo paslaugos kokybės stebėseną – nuolatinis (sistemingas) skundų ir informacijos dėl Paslaugos ir duomenų apie kokybės reikalavimų nevykdymą ir netinkamą vykdymą rinkimas, analizė ir pasiūlymai komunalinių atliekų tvarkymo sistemoje dalyvaujantiems asmenims paslaugos kokybei gerinti. Sezoniškai yra analizuojamos konteinerių susikaupimo normos visuose nekilnojamuose turto objektuose.  Atliekos surenkamos ir vežamos į regioninį sąvartyną šiuolaikinėmis moderniomis transporto priemonėmis. Minimalus paslaugos suteikimas ne rečiau kaip 24 kartai per metus. Komunalinių atliekų surinkimo grafikas– reguliarus komunalinių atliekų surinkimas nustatytomis savaitės ir mėnesio dienomis. Informacija apie komunalinių ir maisto atliekų, antrinių žaliavų surinkimo grafiką asmenims teikiama ne rečiau kaip du kartus per metus vietinėje spaudoje kartu su informaciniais pranešimais už atliekų tvarkymą. Taip pat grafikas skelbiamas savivaldybės ir administratoriaus bei paslaugos teikėjo interneto tinklalapyje ir kituose atliekų turėtojams prieinamuose informavimo šaltiniuose. Grafike yra pateikiama tiksli informacija, kada bus surenkamos atliekos iš atliekų surinkimo priemonių. Grafikas keičiamas tik prieš 14 kalendorinių dienų apie tai įspėjus atliekų turėtoją savivaldybės ir administratoriaus interneto tinklalapyje, pateikus informaciją kartu su mokėjimo pranešimais ir kituose atliekų turėtojams prieinamuose informavimo šaltiniuose.  Paslaugos teikėjas šiukšliavežiais renka komunalines atliekas atskirai. Šalia bendro naudojimo konteinerių paliktos stambiosios atliekos yra renkamos ir transportuojamos taip pat atskirai. Komunalinės atliekos iš bendro naudojimo konteinerių surenkamos taip: iš bendro naudojimo konteinerių nuo daugiabučių gyvenamųjų namų – 3 karus per savaitę (156 kartai per metus) vertinant aptarnavimą ir savaitgaliais; iš bendro naudojimo konteinerių nuo sodų ir garažų bendrijų – 1 kartą per savaitę (52 kartus per metus); iš individualių namų valdų turi būti surenkamos – 1 kartą per dvi savaites (26 kartus per metus). Atliekos iš juridinių asmenų surenkamos atsižvelgiant į tai, kaip aptarnaujami kiti atliekų turėtojai, esantys toje aptarnavimo zonoje, tačiau ne rečiau kaip 1 kartą per savaitę (ne rečiau kaip 52 kartai per metus). Iš sunkiai privažiuojamų teritorijų komunalinės atliekos renkamos transporto priemone, galinčia pravažiuoti sunkiai pravažiuojamais keliais jų negadinant. Bendro naudojimo konteineriai aptarnaujami nustatytu dažnumu ir šiems konteineriams aptarnauti tinkama technika. Ištuštinti konteineriai grąžinami į jų nuolatinę buvimo vietą, iš kurios Paslaugos teikėjo personalas juos paėmė. Konteinerių dangčiai turi būti uždaryti. Paslaugos teikėjas vykdo bendro naudojimo konteinerių aikštelių valymą ir priežiūrą, užtikrina švarą aplink konteinerių aikšteles 10 m atstumu, surenkant išsibarsčiusias visas atliekas, įskaitant ir komunalines atliekas, kurios paliktos maišeliuose ar kitoje pakuotėje. Taip pat surenkamos stambiosios atliekos (įvairūs baldai, langai, durys, radiatoriai, kilimai, padangos, elektroninė įranga ir kt.), žaliosios atliekos (šakos, žolė, lapai, gėlės, drožlės ir kt.), pavojingos buities atliekos (išeikvotos baterijos ir akumuliatoriai, pasenę vaistai, lakų, dažų, klijų, tirpiklių, skiediklių atliekos, tara (pakuotės) nuo dažų, ploviklių, cheminių medžiagų ir kt.). Paslaugos teikėjas minėtas atliekas pristato į organinių ir stambiųjų atliekų surinkimo aikšteles adresu Gardino g. 100 – 102 ir Vytauto g. 57 A, Leipalingio mstl. Druskininkuose. Paslaugos teikėjas privalo pastatyti į nuolatinę vietą bendrus naudojimo konteinerius, kurie dėl blogų oro sąlygų ar kitų priežasčių buvo išstumdyti, išvartyti, apversti.  Atliekų surinkimo priemonių talpa ir atliekų surinkimo iš atliekų surinkimo priemonių dažnumas nustatomi taip, kad atitiktų pas atliekų turėtoją susidarančių komunalinių atliekų surinkimo poreikį bei atsižvelgiant į tai, ar atliekos rūšiuojamos ir kompostuojamos jų susidarymo vietoje.  2019 m. Savivaldybėje bei visame Alytaus regione jau galutinai įsitvirtino diferencijuota rinkliava už atliekų surinkimą ir tvarkymą, kurią 2017 m. Druskininkų savivaldybės taryba patvirtino vadovaudamasi 2016 m. Lietuvos Respublikos Vyriausybė patvirtintomis vienodomis visoms savivaldybėms įmokos už komunalinių atliekų tvarkymą dydžio nustatymo taisyklėmis. Privalomai buvo nustatytos būtinosios sąnaudos, išskiriant pastoviąsias ir kintamąsias sąnaudas. Būtinosios sąnaudos apskaičiuotos kaip atskirų komunalinių atliekų tvarkymo paslaugos teikimo veiklos (surinkimas, vežimas, naudojimas, šalinimas, šių veiklų organizavimas, stebėsena, šalinimo vietų vėlesnė priežiūra) rūšių ir įmokos administravimo, be kurio neįmanoma įgyvendinti komunalinių atliekų tvarkymo tikslų, uždavinių ir konkrečių priemonių, nustatytų regioniniame ir (ar) savivaldybės atliekų tvarkymo plane, bendrųjų sąnaudų suma. Nuostatuose pastovioji Vietinės rinkliavos dedamoji (78%) nustatyta pagal vieną iš aukščiau minėtu Lietuvos Respublikos Vyriausybės nutarimu patvirtintų rekomenduojamų kriterijų: nekilnojamojo turto paskirtis ir plotas. Pastoviąją rinkliavos dedamąją turi mokėti visi nekilnojamojo turto objektų savininkai arba jų įgalioti asmenys. Kintamoji Vietinės rinkliavos dydžio dedamoji (22%) nustatyta pagal atiduodamų mišrių komunalinių atliekų svorio (kiekio) normą.  Pastovioji kainos dalis už sutvarkytą 1 komunalinių atliekų toną regione yra paskaičiuojama visas regiono pastoviąsias sąnaudas padalinant iš bendro komunalinių atliekų kiekio regione (nustatomas pastoviosios dalies įkainis). Atskirai savivaldybei tenkančios pastoviosios sąnaudos paskaičiuojamos pastovios kainos dalies įkainį padauginus iš tos savivaldybės bendro komunalinių atliekų kiekio. Kintamoji kainos dalis už sutvarkytą 1 mišrių komunalinių atliekų toną regione paskaičiuojama visas kintamąsias regiono sąnaudas padalinant iš mišrių komunalinių atliekų kiekio regione (nustatomas kintamosios dalies įkainis).  Atskirai Savivaldybei tenkančios kintamosios sąnaudos paskaičiuojamos kintamos kainos dalies įkainį padauginus iš tos savivaldybės mišrių komunalinių atliekų kiekio. |
| 6.1. didinti visuomenės sąmoningumą atliekų tvarkymo srityje | 6.1.2. šviesti ir informuoti visuomenę regioniniu lygiu: pristatyti komunalinių atliekų tvarkymo sistemą (akcentuoti kaip visumą), esamą surinkimo ir tvarkymo infrastruktūrą, pasirinktą apmokestinimą, gyventojų teises ir pareigas, galimybes rūšiuoti atliekas | regioninis atliekų tvarkymo centras, savivaldybė | Alytaus regiono atliekų tvarkymo centrui regiono savivaldybės yra delegavusios aplinkosauginio švietimo vykdymą. ARATC vykdytos 2019 m. priemonės:  Informacija apie atliekų tvarkymą nuolat skelbiama internetinėje ARATC svetainėje, [www.aratc.lt](http://www.aratc.lt) ir per vietinę televiziją.  Vietiniuose laikraščiuose skelbiama informacija susijusi su atliekų tvarkymo klausimais: apie eksploatuojamas didelių gabaritų aikšteles, mainų punktus, maisto atliekų surinkimą iš gyventojų ir biudžetinių įstaigų, padangų tvarkymo problematiką. Skelbiama informacija rinkliavos klausimais.  2019 metais sukurtas trumpas dokumentinis filmas apie ARATC.  2019 m. gegužės 8 d. spaudos dienai paminėti vyko atliekų tvarkymo sistemos pristatymas Alytaus regiono žiniasklaidai.  IQ žurnalo priede Dzūkijos verslas skelbtas straipsnis „ARATC: atliekas mes sutvarkysime, bet žiedinė ekonomika turi rūpėti visiems“.  Alytaus regiono atliekų tvarkymo centras bendradarbiaudamas su VšĮ „Žaliasis taškas“ įgyvendindamas 2019 m. visuomenės švietimo ir informavimo pakuočių atliekų tvarkymo klausimais programos priemones dalijo rūšiavimo dėžes švietimo įstaigoms skirtas naudoti patalpų viduje. Druskininkų savivaldybėje buvo įgyvendintas visas švietimo įstaigų poreikis ir išdalinta 9 komplektai.  Taip pat parengta informaciniai plakatai su rūšiavimo taisyklėmis skirti daugiabučiams namams, bus platinami ateinančiais metais.  Bendradarbiaujant su pakuočių tvarkymo organizacija VŠĮ „Gamtos ateitis“ Druskininkų savivaldybės priešmokyklinių klasių mokiniams išdalinta 184 vnt. knygelių.  2019 m. radijuje FM99 buvo transliuojama laidos skirtos aplinkosaugos politikos, atliekų tvarkymo, rūšiavimo, rinkliavos už atliekas klausimam aptarti. Taip pat pristatyti ARATC veiklas, planuojamus bei įgyvendinamus darbus, jų rezultatus.  Aktualiais atliekų tvarkymo klausimais informacija skelbiama ir per vietinę televiziją.  2019 m. skatinant mažinti plastiko vartojimą buvo pasiūti ir perduoti į didelių gabaritų atliekų surinkimo aikšteles dalinti gyventojams daugkartiniai produktų maišeliai. Druskininkų savivaldybėje buvo išdalinta 170 vnt. Kartu su maišeliu gyventojai gavo ir maisto atliekų rūšiavimo skrajutę.  2019 m. vyko konkursai Daiktų mainų ir pakartotinio naudojimo punktui išrinkti. Didelių gabaritų atliekų surinkimo aikštelėje esantys daiktų mainų paviljonai Alytaus regiono gyventojų sprendimu pavadinti „Mainukais“, o daiktų paruošimo naudoti pakartotinai punktas pavadintas „TikoTiks“.  2019 m. vyko Kalėdinių dekoracijų konkursas „Sužibėk“, skirtas ne tiks moksleiviams bet ir kitoms socialinėms grupėms, t. y bendruomenėms ir panašiai.  2019 m. Druskininkų gyventojams, norintiems didelių gabaritų atliekas vežti į didelių gabaritų ir kitų atliekų surinkimo aikšteles, galėjo nemokamai gauti automobilio priekabą, skirtą gabenti atliekas.  Druskininkų savivaldybė ir UAB „Druskininkų komunalinis ūkis“ nemokamai padėjo žmonėms, neturintiems galimybių atvežti atliekų į jų surinkimo aikšteles šiais būdais: garbaus amžiaus ar neįgalūs žmonės, gyvenantys seniūnijose ir neturintys galimybių išvežti stambiąsias atliekas, galėjo kreiptis į paslaugos tiekėją UAB „Druskininkų komunalinis ūkis“. Iš anksto užsiregistravus ir suderinus laiką į namus atvyko specialistai, kurie minėtas atliekas išvežė nemokamai; žmonės galėjo nemokamai pasinaudoti specialiai didelėms ar kitoms atliekoms gabenti skirta automobilio priekaba. Priekaba yra Druskininkuose, adresu Gardino g. 102 esančioje stambiųjų ir kitų atliekų surinkimo aikštelėje.   |  | | --- | |  | |
| 6.1.3. bendradarbiaujant su nevyriausybinėmis organizacijomis, rengti ir įgyvendinti bendrus visuomenės švietimo ir informavimo atliekų prevencijos ir atliekų tvarkymo klausimais projektus | Aplinkos ministerija, nevyriausybinės aplinkosaugos organizacijos, savivaldybė | Druskininkiečiai dalyvavo akcijoje ,,Žemės valanda“ 60 – iai minučių buvo išjungti nebūtini elektros energijos šaltiniai.  Dalyvauta akcijoje ,,Darom 2019“. Išsamiau apie druskininkiečių dalyvavimą akcijoje: [www.manodruskininkai.lt](http://www.manodruskininkai.lt). Visas surinktas atliekas UAB Druskininkų komunalinis ūkis darbuotojai išgabeno į Alytaus regioninį nepavojingų atliekų sąvartyną arba į stambiųjų bei kitų atliekų surinkimo aikštelę adresu Gardino g. 100 –102, Druskininkai.  Nuolat skelbiama informacija atliekų tvarkymo klausimais Druskininkų savivaldybės interneto svetainėje [www.druskininkai.lt](http://www.druskininkai.lt) ir vietinėje spaudoje. |
| 6.2. tobulinti valstybės ir savivaldybės institucijų darbuotojų kompetenciją atliekų tvarkymo klausimais | 6.2.1. dalyvauti tarptautiniuose renginiuose ir konferencijose, seminaruose, darbiniuose susitikimuose; organizuoti susitikimus su kitų valstybių institucijomis, organizuoti bendrus renginius su savivaldybių, atliekų surinkėjų ir tvarkytojų asociacijomis, skleisti gerąją bendradarbiavimo patirtį Aplinkos apsaugos agentūros interneto svetainėje | Aplinkos ministerija, savivaldybė | Dalyvauta nacionaliniame projekte ,,Mes rūšiuojam“, t.y. įmonės, įstaigos, organizacijos, gyventojai rinko, rūšiavo ir atskirai perdavė teisėtiems atliekų tvarkytojams elektronines atliekas.  Viečiūnų ir Leipalingio seniūnijos dalyvavo ekologiniame projekte ,,Atsakinga seniūnija“, kur nereikalingos elektronikos atliekos buvo paverstos naudingais daiktais.  Druskininkų savivaldybės mokyklos dalyvavo ekologiniame projekte ,,Atliekų mažinimo savaitė“. Mokiniai mokėsi rūšiuoti buitines ir pakuočių atliekas. Visą savaitę mokytojos kalbėjo su mokinukais apie gamtą ir jai daromą žalą, diskutavo, kaip kiekvienas gali prisidėti prie taršos mažinimo.  Druskininkų savivaldybė 2019 m. glaudžiai bendradarbiavo su gamintojais ir importuotojais, kurie pagal gamintojo atsakomybės principą turi organizuoti ir finansuoti gaminių ir pakuočių atliekų tvarkymą, kad būtų įvykdytos Lietuvos Respublikos Vyriausybės ar jos įgaliotos institucijos nustatytos gaminių ir (ar) pakuočių atliekų tvarkymo užduotys.  Druskininkų savivaldybės administracija, skatindama ekologinį švietimą, prieš šventes pakvietė visas mokyklas aktyviai įsijungti į socialinę akciją „Ekologiškos kalėdos 2019“ ir savo įstaigų bendras erdves bei klases puošti tik ekologiškomis, gamtai draugiškomis medžiagomis. Autoritetinga komisija įvertino mokyklų bendruomenių pastangas, ieškant ekologiškų papuošimo sprendimų, ir apdovanojo akcijos dalyvius. Buvo siekiama mokyti vaikus saugoti gamtą bei aplinką, kurioje gyvename, būti atsakingais vartotojais.  Druskininkų darželių vaikai 2019 m. įsitraukė į projektą „Mes rūšiuojam, prisijunk ir tu“. Nuo rugsėjo mėnesio grupėse stovėjo dėžutės kuriose buvo renkamos baterijos. Buvo surinkta apie 60 kg. baterijų.  Druskininkų švietimo įstaigos inicijavo gerumo akciją ,,Padovanok seneliams šiltas kojines“. Akcijoje dalyvavo ir šiltas kojines rinko visa mokyklų bendruomenė kartu su Druskininkų savivaldybe.  2019 m. savivaldybės specialistai dalyvavo XVI konferencijoje – diskusijų forume „Atliekų tvarkymas 2019”**. Savo kompetenciją tobulino apie** atliekų tvarkymą Lietuvoje, pakartotinio panaudojimo politiką, teisėkūrą, praktinius modelius, gamintojų ir importuotojų organizacijų, įmonių, nevyriausybinio sektoriaus strategijas, atliekų perdirbimo skatinimą Europoje ir Lietuvoje, pelenų po atliekų naudojimo energijai gauti tvarkymo politiką, teisėkūrą, maisto atliekų prevenciją ir tvarkymą Europoje bei Lietuvoje, pakuočių atliekų tvarkymo politikos reguliavimą ir organizavimą, tekstilės atliekų prevenciją ir tvarkymo scenarijus, automobilių atliekų ir jų tvarkymą. |